Jytte Wittrock (S), 2004-04-23:
På trods af, at vi i Danmark har et utal af mennesker, der beskæftiger sig med kunst og kultur på det frivillige plan, frivillige kulturelle samråd og frivilligt engagerede i kultur- og aktivitetshuse, frivillige amatører på det skabende plan, er det frivillige kulturområde kun nævnt perifert i afsnittet »Idræts- og foreningsliv« i »Kulturpolitikkens sigtelinjer«.
Sådan startede jeg min tale hjemmefra.
Jeg er glad for at kunne konstatere allerede nu, at vi er kommet et skridt videre.
Men jeg vil alligevel gå videre med min tale.
De frivillige amatører har spillet en vigtig rolle op gennem historien.
De har alle lige fra narren til billedkunstneren bidraget til berige vores kulturliv og vil også gøre det fremover.
Fælles for professionelle og amatører er, at det at beskæftige sig med kunst og kultur giver livsglæde, vækker debat, giver fornyede kræfter, fremtidshåb, men mest af alt giver det livslyst.
Det gode liv og personlig udvikling skabes i vid udstrækning i fællesskab, og i fællesskabet blomstrer den frivillige kultur.
Det skabende element i kulturlivet medfører personlig, kulturel og social dannelse.
Kunsten ligger gemt i os alle på den måde, at vi alle kan have glæde af at bruge, nyde og måske også udøve den.
Men der er behov for at nære den.
Med regeringens nedlæggelse af Kulturministeriets Udviklingspulje til amatørkultur og folkelige kulturaktiviteter og nedskæringer på midlerne til folkeoplysningsområdet er et vigtigt fundament for den lokale, frivillige kulturaktivitet smuldrende.
Det er ikke bare ærgerligt, det er et forkert signal at
sende, for uden ildsjæle og lokal aktivitet, uden selvstændighedskulturen
vil det lokale kulturliv blive begrænset og vækstlaget have svækkede vilkår.
Der er brug for frie midler til styrkelse af dette vækstlag.
Vi har haft en lang tradition for bred, politisk støtte til fritidsaktiviteter i form af folkeoplysning og kulturelle aktiviteter i Danmark.
Og vi har begrundet dette politiske engagement i en tro på, at den aktive deltagelse i foreningsliv, folkeoplysning og kulturliv har betydning for den enkelte og for demokratiet og for samfundet som helhed.
Det ser desværre ud, som om den brede enighed med dette mål er endt - eller hvad?
Det må det kommende arbejde med området vise.
Regeringens utilstrækkelige prioritering af det frivillige lokale kulturliv synes jeg stadig væk fremgår tydeligt af sigtelinjerne for kulturpolitikken.
Det tætteste, der er sagt om området, er i afsnittet om idræt, der dog mest handler om talentudvikling i eliteidrætten.
Det er vigtigt, bevares, men det er på ingen måde dækkende for det brede frivillige kulturliv i Danmark, der strækker sig langt ud over idrætten, og som ikke arbejder ud fra en målsætning om en professionalisering.
Her kan nævnes, at langt flere spiller musik end fodbold.
De frivillige inden for kunst og kultur er en vigtig del af det danske civilsamfund, og deres deltagelse er et væsentligt aktiv for både det enkelte individ, lokalsamfundet og demokratiet.
Vi bør som politikere medvirke til at værne om dette aktiv, være garant for foreningslivet og det civile samfunds udviklingsmuligheder.
Der bliver talt om kvalitet.
Men kvalitet kan vel også være andet end det, der er markedsandele i.
Kvalitet kan også være kulturaktiviteter, der overhovedet ikke er markedsandele i.
Det at være amatør betyder faktisk, at man er en, der elsker kunst og videnskab.
Amatørerne i det frivillige kulturliv er altså dem, der af lyst og kærlighed udtrykker sig f.eks. i musik, skuespil og billedkunst.
Det er udtryk for kvalitet, nemlig livskvalitet.
Selvfølgelig vil vi i Socialdemokratiet gerne nære en stærk og konkurrencedygtig kultur og kulturindustri, men vi er også fast besluttet på, at kulturpolitikken ikke entydigt skal udvikle en centralistisk professionalisering af kunsten.
Fødekædetanken skal ikke alene være det bærende princip.
For os er det lige så vigtigt, at alle kunstneriske udtryksformer fremmes i en demokratisk ånd, og at værditanken ligestilles med fødekædetanken.
Kultur skaber aktivitet; kultur skaber vitalitet.
Og dansk kultur må aldrig blive en ren handelsvare.